מאיר כליפי

טקס מינוי [[יוחנן לוקר לתפקיד המזכיר הצבאי לרה"מ נתניהו שהחליף את האלוף מאיר כליפי היוצא. מימין אהוד ברק ומשמאל גבי אשכנזי, ינואר 2010]]
מאיר כליפי-אמיר (נולד ב-30 באפריל 1959), הוא אלוף במילואים בצה"ל אשר שימש בתפקידו האחרון בצה"ל כמזכיר הצבאי של ראשי הממשלות אולמרט ונתניהו. כיהן כמנכ"ל ארגון ידידי צה"ל בארצות הברית ובפנמה (FIDF), וכיום מכהן כנשיא חברת התקשורת הפרו ישראלית [https://www.newsrael.com/ NEWSRAEL].

== שירות צבאי ==
כליפי התגייס לצה"ל בשנת 1977, התנדב לחטיבת הצנחנים, ושובץ בגדוד 202. בצנחנים עבר הכשרה כלוחם וקורס מ"כים חי"ר. בהמשך עבר קורס קציני חי"ר ועם סיומו שב לגדוד כמפקד מחלקה. במלחמת לבנון הראשונה היה מפקד פלוגה בגדוד ולחם בראש פלוגתו מהנחיתה מן הים בשפך נהר האוואלי שבקרבת צידון ועד ביירות. בין היתר השתתף בקרב הקשה על רכס הבוקסתא, למחרת הנחיתה בלבנון, בו תקף כוח בן כשלושים מחבלים את פלוגתו שהייתה ערוכה להגנה על הרכס. בקרב קשה, בסיוע טנקים וכוחות נוספים מן הגדוד בפיקוד דורון אביטל והסמג"ד שמאי רן, הצליחו כליפי וחייליו להדוף את התוקפים ולהרגם. עם תום המלחמה מונה למפקד הפלוגה המסייעת בגדוד. בשנת 1988 שימש כקצין האג"ם של חטיבת הצנחנים והשתתף בין היתר במבצע חוק וסדר.

לאחר מכן הועלה לדרגת סגן-אלוף ומונה למפקד גדוד 202 בחטיבה. בתפקידו הבא שימש כסגן מפקד חטיבת הצנחנים. בשנת 1992 הועלה לדרגת אלוף-משנה ומונה לפקד על חטיבת מילואים של הצנחנים חטיבה 55. לאחר שנה, במקביל לתפקידו כמח"ט 55 מונה לפקד על חטיבת יהודה באוגדת אזור יהודה ושומרון. הוא פיקד על החטיבה בזמן טבח מערת המכפלה. בשנת 1995 לאחר שסיים את לימודיו במכללה לביטחון לאומי, מונה למפקד חטיבת גבעתי. בשנת 1997 מונה לקצין אג"ם של פיקוד המרכז. בשנת 1999 הועלה לדרגת תת-אלוף ומונה למפקד עוצבת סיני, ובמקביל שימש כמפקד קורס מפקדי פלוגות ומפקדי גדודים בזרוע היבשה.

בשנת 2001 שימש כמפקד עוצבת הגליל. בשנת 2003 מונה לראש חטיבת התורה והדרכה באגף המבצעים במטכ"ל, ובתפקידו זה היה אמון בין השאר על אימון המפקדות הבכירות של צה"ל (המטכ"ל, הזרועות והפיקודים המרחביים) ועל כתיבת תפיסת ההפעלה של צה"ל. בשנת 2006 הועלה לדרגת אלוף ומונה לסגן מפקד זרוע היבשה לתחומי התורה, ההדרכה והאימונים. כמו כן היה אחראי על חקירת הירי ממנו נהרגו שבעה אזרחים פלסטינים בחוף רצועת עזה.

בשנת 2007, עם סיומה של מלחמת לבנון השנייה מונה למזכיר הצבאי של ראש הממשלה אהוד אולמרט, ושמש בתפקיד זה בין היתר במבצע עופרת יצוקה. בשנת 2010, לאחר כהונה של כשנתיים וחצי כמזכירם הצבאי של אהוד אולמרט ובנימין נתניהו, החליט לסיים את שירותו ולהשתחרר מצה"ל.

==לאחר שחרורו מצה"ל==
בשנים 2015–2020 כיהן כליפי כמנכ"ל ארגון ידידי צה"ל בארצות הברית ובפנמה (FIDF). הוא חבר תנועת הביטחוניסטים. החל מחודש יוני 2023 מכהן כליפי כנשיא חברת התקשורת הפרו ישראלית [https://www.newsrael.com/ NEWSRAEL].

באוקטובר 2023, לאחר פרוץ מלחמת חרבות ברזל, מונה לעמוד בראש צוות ליווי משפחות הנעדרים במטה החטופים והנעדרים, המונה כ-200 קצינים וקצינות במילואים ועוד כ-100 אזרחים מתנדבים.

== חייו האישיים ==
בעל תואר ראשון במדע המדינה מאוניברסיטת חיפה. מתגורר בקיסריה יחד עם אשתו, תא"ל במילואים גילה כליפי-אמיר, אשר שירתה בתפקידה האחרון כיועצת הרמטכ"ל לענייני נשים, ולהם 3 ילדים.

==לקריאה נוספת==
* בן כספית, "חמקן", זמורה ביתן, 2013.

==קישורים חיצוניים==

* [https://archive.today/20130705130027/http://dover.idf.il/IDF/console/article_page.aspx?doc_id=47672&lang=hebrew קורות חיים] באתר צה"ל
* 
* .
* שלום ירושלמי, [http://www.nrg.co.il/online/1/ART2/083/272.html כליפי: התנהלות לשכת רה"מ לא הייתה חכמה], כתבה באתר nrg, 18 במרץ 2010.
מפרי עטו:
* דב תמרי ומאיר כליפי, [https://web.archive.org/web/20200222224130if_/http://maarachot.idf.il/PDF/FILES/7/112767.pdf תפיסת ההפעלה של צה"ל], מערכות 423, פברואר 2009, עמודים 26–40 .

== הערות שוליים ==

קטגוריה:אלופי צה"ל
קטגוריה:מזכירים צבאיים של ראש הממשלה
קטגוריה:מפקדי עוצבת הגליל
קטגוריה:מפקדי עוצבת סיני
קטגוריה:מפקדי חטיבת גבעתי
קטגוריה:מפקדי חטיבה 55
קטגוריה:מפקדי קורס מפקדי פלוגות ומפקדי גדודים
קטגוריה:מפקדי חטיבת יהודה
קטגוריה:ראשי חטיבת תורה והדרכה
קטגוריה:מפקדי גדודים בחטיבת הצנחנים
קטגוריה:קציני אג"ם של פיקוד המרכז
קטגוריה:חברי הביטחוניסטים
קטגוריה:קיסריה: אישים
קטגוריה:בוגרי אורט רוגוזין מגדל העמק
קטגוריה:בוגרי אוניברסיטת חיפה
קטגוריה:ישראלים שנולדו ב-1959
קטגוריה:מפקדי פלוגות במלחמת לבנון הראשונה
קטגוריה:חיילי חיל הרגלים במלחמת לבנון הראשונה